自上封登祝融峰絕頂次敬夫韻
作者：朱熹
朝代：宋

paragraphs: 衡嶽千仞起，祝融一峰高。
群山畏突兀，奔走如曹逃。
我來雪月中，歷覽快所遭。
捫天滑青壁，俯壑崩銀濤。
所恨無十犗，一掣了六鼇。
遄歸青蓮宮，坐對白玉毫。
重閣一徙倚，霜風利如刀。
平生山水心，真作貨食饕。
明朝更清澈，再往豈憚勞。
中宵撫世故，劇如千蝟毛。
嬉遊亦何益，歲月今滔滔。
起望東北雲，茫然首空搔。